અમદાવાદ: શહેરમાં ગઇ કાલે દિવસભર મેઘરાજાએ લગભગ વિરામ લીધો હતો. પરંતુ રાત્રીના સુમારે ૧૦ વાગ્યાથી વરસાદે ફરીથી એક વખત તોફાની બેટિંગ શરૂ કરી હતી. રાતભર વરસાદે ઓછી-વત્તી હાજરી નોંધાવી હતી. ખાસ કરીને રાતના ૧૦થી ૧રની વચ્ચે મુશળધાર વરસાદ ખાબકતાં ઠેરઠેર વરસાદી પાણી ભરાયાં હતાં. શહેરના અનેક વિસ્તારોમાં ભારે વરસાદના પગલે નીચાણવાળા વિસ્તારમાં રહેતા સેંકડો નાગરિકોના જીવ પડીકે બંધાઇ ગયા હતા. જોકે બે કલાક બાદ વરસાદનું જોર હળવું થતાં લોકોએ રાહત અનુભવી હતી, પરંતુ આજે સવારે ફરીથી વરસાદે ધમાકેદાર એન્ટ્રી કરી હતી. વરસાદી માહોલની વચ્ચે સવારે ઓફિસમાં જનારા લોકો મુશ્કેલીમાં મુકાયા હતા. બિસમાર રસ્તાના કારણે અનેક જગ્યાએ ટ્રાફિક જામની સમસ્યા સર્જાતાં શહેરીજનોની હાલાકીમાં વધારો થયો હતો. દરમ્યાન પૂર્વ વિસ્તારમાં અનેક શાળાઓમાં વરસાદના પગલે રજા જાહેર કરાઇ હોવાનું જાણવા મળ્યું છે.